Document ID: 32013R0723

ΚΑΝΟΝΙΣΜΌΣ (ΕΕ) αριθ. 723/2013 ΤΗΣ ΕΠΙΤΡΟΠΉΣ
της 26ης Ιουλίου 2013
για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση εκχυλισμάτων δενδρολίβανου (Ε 392) σε ορισμένα προϊόντα κρέατος και ψαριών με χαμηλά λιπαρά
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3,
Εκτιμώντας τα ακόλουθα:
(1)
Το παράρτημα II του κανονισμού (ΕΚ) αριθ. 1333/2008 θεσπίζει ενωσιακό κατάλογο προσθέτων τροφίμων που εγκρίνονται για χρήση σε τρόφιμα και καθορίζει τους όρους χρήσης τους.
(2)
Ο εν λόγω κατάλογος μπορεί να τροποποιηθεί σύμφωνα με την ενιαία διαδικασία που αναφέρεται στον κανονισμό (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (2).
(3)
Σύμφωνα με το άρθρο 3 παράγραφος 1 του κανονισμού (ΕΚ) αριθ. 1331/2008, ο ενωσιακός κατάλογος προσθέτων τροφίμων μπορεί να επικαιροποιείται είτε με πρωτοβουλία της Επιτροπής είτε ύστερα από υποβολή αίτησης.
(4)
Στις 3 Φεβρουαρίου 2012 υποβλήθηκε αίτηση έγκρισης της χρήσης εκχυλισμάτων δεντρολίβανου (E 392) ως αντιοξειδωτικού σε παρασκευάσματα κρέατος, σε μεταποιημένο κρέας με χαμηλά λιπαρά που υποβάλλεται σε μη θερμική και σε θερμική επεξεργασία, καθώς και σε μεταποιημένο ψάρι και προϊόντα αλιείας με χαμηλά λιπαρά, συμπεριλαμβανομένων των μαλακίων και των οστρακοειδών. Για την αίτηση έλαβαν γνώση τα κράτη μέλη.
(5)
Τα αντιοξειδωτικά είναι ουσίες οι οποίες προστατεύουν τα τρόφιμα από τις αλλοιώσεις που προκαλούνται από την οξείδωση, όπως το τάγκισμα των λιπών και οι μεταβολές χρώματος. Τα υφιστάμενα μέγιστα επίπεδα για την αποδεκτή χρήση εκχυλισμάτων δεντρολίβανου (E 392) σε μεταποιημένο κρέας και σε μεταποιημένο ψάρι και προϊόντα αλιείας συμπεριλαμβανομένων των μαλακίων και των οστρακοειδών καθορίζονται ανάλογα με την περιεκτικότητα σε λιπαρά στις αντίστοιχες κατηγορίες τροφίμων (με εξαίρεση τα αποξηραμένα αλλαντικά και το αφυδατωμένο κρέας). Το επιτρεπόμενο μέγιστο επίπεδο εκχυλισμάτων δεντρολίβανου (E 392) που καθορίζεται ανάλογα με την περιεκτικότητα σε λιπαρά στις αντίστοιχες κατηγορίες τροφίμων δεν εξασφαλίζει επαρκή προστασία των τροφίμων με χαμηλή περιεκτικότητα σε λιπαρά, καθώς κάτω από την κρίσιμη ελάχιστη δόση του αντιοξειδωτικού αυτού δεν επιτυγχάνεται το επιθυμητό αποτέλεσμα. Επί του παρόντος τα εκχυλίσματα δεντρολίβανου (E 392) μπορούν να χρησιμοποιηθούν σε επαρκείς δόσεις σε προϊόντα με υψηλή περιεκτικότητα σε λιπαρά. Και τα προϊόντα με χαμηλή περιεκτικότητα σε λιπαρά μπορούν να υποστούν όμως έντονη οξείδωση λόγω της υψηλής αναλογίας ακόρεστων λιπαρών οξέων. Κατά συνέπεια, το μέγιστο επίπεδο χρήσης εκχυλισμάτων δεντρολίβανου (E 392) κρίνεται σκόπιμο να καθοριστεί στα 15 mg/kg για τα προϊόντα με περιεκτικότητα σε λιπαρά που δεν υπερβαίνει το 10 % και παράλληλα να διατηρηθεί το μέγιστο επιτρεπόμενο επίπεδο στα 150 mg/kg εκφραζόμενα επί της λιπαρής ύλης για τα προϊόντα με περιεκτικότητα σε λιπαρά ανώτερη του 10 %.
(6)
Το 2008 η Ευρωπαϊκή Αρχή για την Ασφάλεια των Τροφίμων («η Αρχή») αξιολόγησε την ασφάλεια των εκχυλισμάτων δεντρολίβανου (E 392), όταν χρησιμοποιούνται ως πρόσθετη ύλη στα τρόφιμα (3), και συμπέρανε ότι δεν προκύπτουν λόγοι ανησυχίας από τις προτεινόμενες χρήσεις και τα προτεινόμενα επίπεδα. Σύμφωνα με συντηρητική εκτίμηση της Αρχής για την έκθεση των καταναλωτών διά της τροφής υποτέθηκε ότι τα εκχυλίσματα δεντρολίβανου θα χρησιμοποιηθούν με βάση το μέγιστο επίπεδο χρήσης (δηλαδή στα 150 mg/kg στο μεταποιημένο κρέας και στα προϊόντα πουλερικών, ψαριού/θαλασσινών) σε όλα τα προτεινόμενα τρόφιμα σε κάθε κατηγορία τροφίμων. Η υπόθεση αυτή κάλυπτε και το μεταποιημένο κρέας που υποβάλλεται σε μη θερμική και σε θερμική επεξεργασία, καθώς και το μεταποιημένο ψάρι και προϊόντα αλιείας με χαμηλά λιπαρά, συμπεριλαμβανομένων των μαλακίων και των οστρακοειδών, με περιεκτικότητα σε λιπαρά που δεν υπερβαίνει το 10 %.
(7)
Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή πρόκειται να ζητήσει τη γνώμη της Αρχής, με σκοπό να επικαιροποιήσει τον ενωσιακό κατάλογο προσθέτων τροφίμων που καθορίζεται στο παράρτημα II του κανονισμού (ΕΚ) αριθ. 1333/2008, εκτός από τις περιπτώσεις εκείνες στις οποίες η εν λόγω επικαιροποίηση δεν ενδέχεται να έχει επιπτώσεις για την ανθρώπινη υγεία. Υπό το πρίσμα της προαναφερθείσας γνώμης που εξέδωσε η Αρχή το 2008, ο καθορισμός του μέγιστου επιπέδου χρήσης των εκχυλισμάτων δεντρολίβανου (E 392) στα 15 mg/kg για το μεταποιημένο κρέας που υποβάλλεται σε μη θερμική και σε θερμική επεξεργασία και το μεταποιημένο ψάρι και προϊόντα αλιείας, συμπεριλαμβανομένων των μαλακίων και των οστρακοειδών, με περιεκτικότητα σε λιπαρά που δεν υπερβαίνει το 10 % αποτελεί επικαιροποίηση του εν λόγω καταλόγου που δεν ενδέχεται να έχει επιπτώσεις για την ανθρώπινη υγεία. Συνεπώς, δεν κρίνεται απαραίτητο να ζητηθεί η γνώμη της Αρχής.
(8)
Με βάση τα παραπάνω, το παράρτημα II του κανονισμού (ΕΚ) αριθ. 1333/2008 θα πρέπει να τροποποιηθεί ανάλογα.
(9)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ενώ ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σ’ αυτά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Ιουλίου 2013.

Labels: 17
0
3
6
15